Nangrugi pay laeng ti panagagasda idi Disiembre 17, 2011 sadiay Payatas, Quezon City ken naipamaysa iti uppat nga ili iti Ilocos Sur kas iti ili ti Santiago, Sinait, Cabugao ken Santa kalpasanna.
Buklen ti nagmision dagiti dodoktor ken nurses a naggapu iti Estado ti Hawaii, USA, agad-adal ti Medisina manipud iti Unibersidad ti Sto. Tomas, Manila (UST Titans) ken kinatinnulongda dagiti Personnel ti Rural Health Unit (RHU), Cabugao nga idauluan ni Dr. Rudy M. Singson ken nagboluntario a dodoktor a patanor ti ili a Cabugao.
Iti eskediulda a Disiembre 21, 2011, napasamak ti nagmalem a panagagas iti Cabugao Cultural and Sports Complex, Brgy. Rizal, Cabugao, Ilocos Sur a no sadino a ditoy ket nagpaagas iti umabot ti 1,400 a bilang ti umili a naggapu iti 33 a barangays ti Cabugao, Ilocos Sur iti nagduduma a sakit kadagiti ubbing, agtutubo, agkabannuag, ken nataengan.
Kabayatan ti panangtamingna kadagiti dadduma a pakaseknan iti opisinana, mapan ni Mayor Edgardo “Ediboy” S. Cobangbang, Jr. a bumisita, makidinnanggay ken makipatpatang kadagiti dodoktor, umili a nagpaagas ken sangaili iti uneg ti Complex iti nagmalem a panagagas.
“Aggigianak ditoy ruar ta kayatko a makita ti gagar ken regta dagiti umili ti Cabugao nga umay agpaagas,” kuna ni Apo Danny Villaruz, Presidente ti ISAH. “Inspiradokami nga agiwayat ti Medical Mission ta mariknami met ti ragsak dagiti matulongan. Agyamankami met ken ni Mayor Ediboy Cobangbang, Jr. iti nabuslon a suportana kadagitoy a gannuat.”
Linagip ni Mr. Villaruz ti panagbisita da Mayor Ediboy iti Estado ti Hawaii idi Agosto 27, 2011 a no sadino a ditoy ket maysa kadagiti nasangaili ti Alkalde iti Hilton Hawaiian Village Hotel a nakapadayawan da Former Hawaii Congressman Felipe “Jun” Abinsay, Jr. ken Dr. Charlie Y. Sonido a kas Awardees iti “1ST PRESIDENT ELPIDIO QUIRINO HUMANITARIAN AWARD”.
Taga-Rancho, Santa, Ilocos Sur ni Apo Villaruz ken adda ti saadna iti maysa nga opisina iti Hawaii, USA. Kapamimpatnan a termino a kas Pangulo ti ISAH.
Iti kamalmanna, dimteng ni Ilocos Sur Sangguniang Panlalawigan Member Jeremias “Jerry” Singson, ken kakaduana, a nagbisita iti pakaang-angayan iti Medical Mission. Kinatakunaynay ken kinapatpatang ni Mayor Ediboy ni Bokal Jerry kabayatan ti pannakipulapol daytoy kadagiti taga-Cabugao ken Hawaii, USA iti uneg ti Complex. # (Insurat ni JOED SABIO SAJONIA/ab photography)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn